Debati mbi imigracionin i rëndësishëm për komunitetin e San Diegos
San Diego ndodhet afër kufirit meksikan i cili është i rrethuar me një gardh masiv dhe masa të larta sigurie
Presidenti Barak Obama dhe udhëheqësit e senatit amerikan shpresojnë ta reformojnë sistemin e imigracionit dhe të zgjidhin statusin e më shumë se 11 milionë imigrantëve të paligjshëm që jetojnë në Shtetet e Bashkuara. Kjo është çështje e rëndësishme për këtë rajon kufitar pranë San Diegos, në të cilin banorët e ligjshëm punojnë së bashku me imigrantët e paligjshëm. Rosa Maria Mendoza thotë se është kthyer vullnetarisht në vendin e saj. Ajo ka jetuar në Shtetet e Bashkuara për 12 vjet, por u kthye vullnetarisht në Meksikë për të gjetur punë. Zonja Mendoza ka lënë pas djalin e saj 15-vjeçar dhe vajzën 18-vjeçare të cilët duan të qëndrojnë në Kaliforni me gjyshen e tyre. San Diego ndodhet afër kufirit meksikan të rrethuar me një gardh masiv dhe masa të larta sigurie. Siguria është e nevojshme, thotë ish-ligjvënësi Duncan Hunter. Shumë njerëz nga Amerika Latine kanë hyrë në vend në mënyrë të paligjshme si fëmijë së bashku me prindërit e tyre. Wendy Romero është një nga 1,7 milionë të rinjtë të cilët kualifikohen për një program i cili shmang deportimin e imigrantëve të paligjshëm të cilët kanë hyrë në vend si fëmijë. Ky program u njoftua nga administrata e presidentit Obama në qershor të vitit të kaluar. Ajo tani është e sigurt se nuk do të deportohet. Edhe studentja e universitetit shtetëror të San Diegos Maria Estrada do t’i shpëtojë deportimit. Mendohet se shumica e punëtorëve që punojnë në fermat bujqësore të Kalifornisë janë kryesisht pa dokumente ose me dokumenta të falsifikuara, thotë Eric Larson, zyrtar i Byrosë së Fermave në San Diego. Çdo vit qindra emigrantë vdesin duke kaluar kufirin. Laura dhe John Hunter, vëllai i ish-ligjvënësit republikan, drejtojnë një grup të quajtur Stacioni i Ujit të cilët dërgojnë ujë në shkretëtirë për emigrantët. Laura ka lindur në Meksikë dhe thotë imigrantët e paligjshëm duhet të pajisen me dokumenta. Ndërkohë që imigrantët e paligjshëm presin deportimin në një qendër të paraburgimit në veri të këtij rajoni, përkrahësit e kësaj çështje si familja Hunters thonë se politikanët duhet të gjejnë një zgjidhje për këtë problem. Të tjerët thonë se duhet të respektohen edhe të drejtat e atyre që po presin në radhë për të emigruar në mënyrë të ligjshme dhe kufiri duhet të jetë i sigurt. Por Kongresi është i ndarë dhe udhëheqësit e dy partive thonë se gjetja e një zgjidhjeje për këtë çështje nuk do të jetë e lehtë.